בספטמבר 2021, נמסר כי שירות "HBO Max" שוקדת על פיתוח סדרת ספין אוף עבור הסרט "באטמן", שתתמקד בדמותו של אוסוולד "אוז" קובלפוט / הפינגווין, מאפיונר בדרג נמוך ויד ימינו של קרמיין פלקונה. במאי הסרט, מאט ריבס חשף כי בתחילה הוא הציע למנהלי האולפנים להפיק סרט המשך שיעמיק בחקירת דמותו הפינגווין, אבל אלו האחרונים רצו להשתמש ברעיון זה על מנת לפתח סדרת ספין אוף במקום. בנוסף, נמסר כי על כתיבת הסדרה תהיה אמונה התסריטאית לורן לה-פרנק, בעוד שריבס והמפיק דילן קלארק יהיו אמונים על ההפקה בפועל. במקביל, השלושה עבדו על פיתוח סדרת דרמה פרוצדורלית שתעסוק במשטרת גות'אם סיטי; אך בתחילת מרץ 2022, נמסר כי סדרה זו בוטלה לטובת פרויקטים שיתמקדו בדמויות קומיקס קיימות; אף נמסר כי הסדרה בכיכובו של הפינגווין היא הסדרה שמתקדמת בהרבה מבחינת תהליך הפיתוח. ריבס הצהיר כי הוא אינו בטוח אם יהיה אמון על בימוי הסדרה, שתשודר לפני עליית סרט ההמשך הפוטנציאלי של "באטמן" ואף תתכתב עם עלילתו. זמן קצר לאחר מכן, נמסר כי הסדרה הוזמנה רשמית על ידי "HBO Max" ותהיה בפורמט מיני-סדרה, שעל פיתוחה והפקתה בפועל תהיה אמונה לה-פרנק.
כתיבה.
עלילת המיני-סדרה עתידה להמשיך מהמקום בו עלילת "באטמן" מסתיימת, להציג את עלייתו של אוז לשלטון, ולשאוב השראה רבה מהסרט "פני צלקת". קלארק הוסיף כי על אף שקשת עלילת המיני-סדרה תהיה עצמאית מקשת העלילה של "באטמן", היא תביא לשיפור בחווית הצפייה בסרט. ריבס הצהיר כי המיני-סדרה תיקח השראה נוספת מסרט המאפיה "יום שישי הארור" (1980), והצהיר שהמיני-סדרה תעסוק במוטיב החלום האמריקאי. בתחילת מרץ 2022, נמסר כי לה-פרנק כבר כתבה את התסריט עבור פרק הפיילוט.
ליהוק.
בספטמבר 2021, עם ההודעה על פיתוח הסדרה, נמסר כי האולפנים פנו לפארל במשא ומתן על חזרתו לגילום דמותו של אוסוולד קופלבוט. בדצמבר 2021, אושר רשמית כי פארל ישוב לגלם את הדמות ויהיה אמון על הפקת הסדרה. פארל הצהיר כי בעבודתו עם לה-פרנק ישנה חוויה שיתופית, בדומה לעבודתו עם ריבס על הסרט. במרץ 2022, ריבס הצהיר כי בעלילת המיני-סדרה קיים הפוטנציאל להופעתן של דמויות אחרות מהסרט.
עיצוב.
האומן מייק מרינו, שהיה אמון על האיפור והתותבות עבור דמותו של הפינגווין בסרט, עתיד לשוב עבור הפקת הסדרה.
צילומים.
באוגוסט 2022, נמסר על ידי ה-"Deadline Hollywood" כי צילומי המיני-סדרה עתידים להתקיים בפברואר 2023.
שידור.
המיני-סדרה עתידה לעלות לשידור בשירות הזרמת המדיה "HBO Max", ככל הנראה בשנת 2023.
יעקב אגרנוב
יעקב שאולוביץ' אגרנוב (ברוסית: Я́ков Сау́лович Агра́нов; בשמו היהודי המקורי: יענקל סמוילוביץ' סורנסון; 12 באוקטובר 1893 (יוליאני) – 1 באוגוסט 1938) היה המפקד הראשון של הדירקטוריון הראשי לביטחון המדינה של ברית המועצות וסגנו של ראש הנ.ק.ו.ד גנריך יגודה. נודע כאחד המארגנים העיקריים של הדיכוי הפוליטי הסובייטי ומשפטי הראווה הסטליניסטים בשנות ה-20 וה-30 של המאה ה-20. הוא בדה את "קונספירציית טגנצב" ואת משפטי מוסקבה, כולל את ה-"משפט העשרים ואחת" (האחרון במשפטי הראווה, שבו הואשמו 21 בכירים כחברים בגוש הימין הטרוצקיסטי) ומשפט מפלגת התעשייה. וכן מעצרים המוניים והוצאות להורג בסנט פטרבורג במהלך הטיהורים הגדולים של סטלין.
לאחר ההתנקשות בסרגיי קירוב בלנינגרד ב-1 בדצמבר 1934 הופקד על פעולות תגמול המוניות בעיר, אך זמן מה לאחר שקיבל הוראה מסטלין (ואפשר שהתנגד לה) לבדות האשמה כלפי לב קמינייב, גרגורי זינובייב ומנהיגי אופוזיציה נוספים, ולהאשימם באחריות לרצח קירוב, קיבל ניקולאי יז'וב את התפקיד במקומו.
הוא נשאר סגנו הראשון של ראש הנ.ק.ו.ד גם כאשר נכנס יז'וב לתפקיד ואף קיבל בהמשך קידום בתפקידו.
באפריל 1937 הורד בדרגה לתפקיד ראש הנ.ק.ו.ד האזורי בסראטוב. וב-20 ביולי 1937 נעצר. הוא הוצא להורג בידי כיתת יורים בגיא ההריגה בקומונרקה עקב היותו "אויב העם" ב-1 באוגוסט 1938.
דיסקוגרפיה של אליעד נחום
הדיסקוגרפיה של אליעד נחום, זמר-יוצר ישראלי, כוללת 4 אלבומי אולפן (אחד כחלק מלהקת טריפל) ו-19 סינגלים. את הסינגל הראשון שלו, "Moving", הוציא לאור יחד עם להקת טריפל בשנת 2011.
יאגדוורבנד 44
די. ג'יי. קנדי
דייוויד ג'ון קנדי (באנגלית: David John Kennedy) הוא כדורסלן אמריקאי המשחק בהפועל גליל עליון מליגת העל הישראלית והליגה הבלקנית בכדורסל בעמדת הקלע והסמול פורוורד.
קריירת המכללות.
בעונתו הראשונה באוניברסיטת סנט ג'ון בניו יורק, קנדי סיים במקום השני בקבוצה עם 37 חטיפות. ב-30 משחקים (29 מתוכם בחמישייה הפותחת), הוא העמיד ממוצעים של 7.8 נקודות, 5.8 ריבאונדים, 1.4 אסיסטים ו-1.2 חטיפות למשחק.
בעונתו השנייה, הוא היה אחד משני שחקני הקבוצה היחידים שפתחו ושיחקו בכל 34 המשחקים. ב-34 המשחקים האלה הוא העמיד ממוצעים של 13.0 נקודות, 6.6 ריבאונדים, 3.0 אסיסטים ו-1.5 חטיפות ב-34.6 דקות למשחק.
בעונת הג'וניור שלו, הוא נבחר לחמישייה הראשונה של All-Met על ידי ה-MBWA. ב-33 משחקים (31 בחמישייה), הוא העמיד ממוצעים של 15.1 נקודות, 6.1 ריבאונדים, 3.1 אסיסטים ו-1.2 חטיפות ב-31.4 דקות למשחק.
בעונת הסניור שלו, הוא קלע בסך הכל 333 נקודות כדי לסיים את קריירת הקולג' שלו בסנט ג'ון כקלע ה-12 בכל הזמנים של המכללה עם 1,504 נקודות בסך הכל, וכן סיים במקום ה-11 בכל הזמנים בריבאונדים (781) ושישי בחטיפות (183). ב-32 משחקים הוא העמיד ממוצעים של 10.4 נקודות, 5.6 ריבאונדים, 2.0 אסיסטים ו-1.8 חטיפות ב-28.7 דקות למשחק.
קריירה מקצועית.
עונת 2011/12.
קנדי לא נבחר בדראפט ה-NBA של 2011. בנובמבר 2011, הוא נרכש על ידי האירי בייהוקס, קבוצת ליגת הפיתוח של קבוצת ה-NBA אורלנדו מג'יק.
ב-21 באפריל 2012 הוא חתם בקליבלנד קאבלירס לשארית עונת 2011/12.
עונת 2012/13.
ביולי 2012, קנדי הצטרף לקליבלנד קאבלירס לליגת הקיץ של ה-NBA לשנת 2012. ב-25 ביולי 2012, הוא הועבר בטרייד לממפיס גריזליס. ב-18 בספטמבר 2012 ויתרו עליו הגריזליס. מאוחר יותר באותו חודש, הוא חתם מחדש בגריזליס. ב-7 באוקטובר 2012, שוב הוא נופה מסגל הקבוצה. ב-1 בנובמבר 2012, הוא נרכש מחדש על ידי הבייהוקס.
ב-4 בפברואר 2013, קנדי נבחר לסגל קבוצת הכישרונות למשחק האולסטאר של ליגת הפיתוח ב-2013.
ב-5 במרץ 2013, קנדי הועבר בטרייד לריו גראנדה ואלי וייפרס, קבוצת ליגת הפיתוח של יוסטון רוקטס. הוא המשיך לזכייה באליפות ליגת הפיתוח עם הווייפרס.
עונת 2013/14.
ביולי 2013, קנדי הצטרף למיאמי היט לליגת הקיץ 2013. ב-10 בספטמבר 2013, הוא חתם בדאלאס מאבריקס. עם זאת, מאוחר יותר ויתרו עליו המאבריקס ב-22 באוקטובר 2013.
ב-27 באוקטובר 2013 הוא חתם בגראבלין מליגת העל הצרפתית לעונת 2013/14. ב-3 בדצמבר 2013, הוא נפרד מגראבלין לאחר 8 משחקים בלבד. ב-4 בינואר 2014 חתם בהפועל חולון מליגת העל להמשך העונה.
עונת 2014/15.
ביולי 2014, קנדי הצטרף למינסוטה טימברוולבס לליגת הקיץ 2014. ב-1 בספטמבר 2014 הוא חתם בקרסני אוקטיבר הרוסית מליגת ה-VTB לעונת 2014/15. ב-18 בנובמבר 2014, הוא עזב את המועדון לאחר שהופיע בשישה משחקים בלבד. ב-6 בדצמבר 2014 הוא חתם בריזן לודוויגסבורג מהבונדסליגה להמשך העונה.
עונת 2015/16.
ביולי 2015, קנדי הצטרף ליוסטון רוקטס לליגת הקיץ 2015. ב-10 באוגוסט 2015 הוא חתם ביניסיי קרסנויארסק הרוסית מה-VTB והיורופקאפ לעונת 2015/16. ב-40 משחקים, מהם ב-38 פתח בחמישייה, הוא העמיד ממוצעים של 14.9 נקודות, 7.4 ריבאונדים ו-3.7 אסיסטים למשחק.
עונת 2016/17.
ב-15 בספטמבר 2016, קנדי חתם בדנבר נאגטס, אך הם ויתרו עליו ב-15 באוקטובר לאחר שהופיע במשחק קדם עונה אחד. ב-14 בנובמבר הוא חתם בגואנגג'ואו לונג ליונס מליגת ה-CBA. ארבעה ימים לאחר מכן, הוא ערך את הופעת הבכורה שלו בהפסד 89–88 לצ'ינגדאו דאבל סטאר, ורשם 24 נקודות, 12 ריבאונדים, חמישה אסיסטים, חטיפה אחת וחסימה אחת.
ב-16 במרץ 2017, קנדי חזר לקבוצתו לשעבר לודוויגסבורג לשארית עונת הבונדסליגה.
עונת 2017/18.
ב-11 באוגוסט 2017, קנדי חתם בפינאר קרשיאקה מליגת העל הטורקית וליגת האלופות בכדורסל. הוא היה הקלע המוביל של בליגת האלופות, עם 19 נקודות למשחק. קרשיאקה הודחה ברבע גמר ליגת האלופות וסיימה במקום העשירי בליגה הטורקית.
עונת 2018/19.
ב-9 בספטמבר 2018, קנדי חתם במלבורן יונייטד מליגת ה-NBL. במרץ 2019, לאחר סיום עונת ה-NBL הוא חתם ברייר ונציה מליגת העל האיטלקית, וזכה איתה באליפות.
עונת 2019/20.
ב-25 בספטמבר 2019, חתם קנדי בקבוצתו לשעבר פינאר קרשיאקה על חוזה ל-6 חודשים עם אופציה ל-3 נוספים, כמחליף לטוני קרוקר. קנדי העמיד ממוצעים של 9.9 נקודות ו-6.2 ריבאונדים למשחק.
עונת 2020/21.
ב-20 ביולי 2020, קנדי חתם על הארכת חוזה לשנתיים בקרשיאקה. הוא העמיד ממוצעים של 7.8 נקודות, 5.2 ריבאונדים ו-2.2 אסיסטים למשחק.
עונת 2021/22.
ב-24 בספטמבר 2021, קנדי חתם בפרומיתיי מהסופרליגה האוקראינית וליגת האלופות בכדורסל.
עקב הפלישה הרוסית לאוקראינה עזב קנדי את הקבוצה.
ב-9 במרץ 2022 הוא חתם בהפועל גליל עליון מליגת העל. ב-20 במרץ 2022 פתח קנדי בהופעת הבכורה במשחק ההפסד 82–113 למכבי תל אביב וקלע 7 נקודות, מסר 2 אסיסטים וקטף 7 ריבאונדים ב-29 דקות.
טורניר ה-TBT.